[pic] | COMISIA COMUNITĂŢILOR EUROPENE |

Bruxelles, 8.4.2009

COM(2009) 169 final

2009/0053 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 332/2002 de înființare a unui mecanism de asistență financiară pe termen mediu pentru balanțele de plăți ale statelor membre

2009/0053 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 332/2002 de înființare a unui mecanism de asistență financiară pe termen mediu pentru balanțele de plăți ale statelor membre

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 308,

având în vedere propunerea Comisiei, prezentată în urma consultării Comitetului economic și financiar[1],

având în vedere avizul Parlamentului European[2],

având în vedere avizul Băncii Centrale Europene[3],

întrucât:

(1) Dimensiunea și intensitatea crizei financiare internaționale afectează cererea potențială de asistență financiară comunitară pe termen mediu în statele membre din afara zonei euro și impun o creștere considerabilă a plafonului stabilit în Regulamentul (CE) nr. 332/2002[4] pentru suma totală a împrumuturilor care pot fi acordate acestora, de la 25 de miliarde EUR la 50 de miliarde EUR.

(2) În lumina experiențelor recente câștigate în ceea ce privește funcționarea asistenței financiare pe termen mediu, trebuie clarificate sarcinile și responsabilitățile Comisiei, respectiv ale statelor membre implicate în implementarea regulamentului. În plus, condițiile de acordare de asistență financiară trebuie bine precizate într-un memorandum de înțelegere care trebuie negociat între Comisie și statele membre implicate.

(3) Normele care reglementează unele aspecte ale gestionării financiare a asistenței financiare trebuie clarificate. Din motive operaționale, statelor membre care beneficiază de asistență financiară trebuie să li se ceară să plaseze fondurile primite într-un cont special creat la banca centrală națională și să transfere sumele datorate într-un cont la Banca Centrală Europeană cu câteva zile înaintea scadențelor.

(4) Buna gestiune a asistenței financiare comunitare primite este extrem de importantă. Prin urmare, acordurile de împrumut existente oferă Curții de Conturi Europene și Oficiului European de Luptă Antifraudă posibilitatea de a efectua controale atunci când este cazul, iar această posibilitate trebuie cuprinsă în prezentul regulament.

(5) Prezentul regulament se aplică imediat tuturor noilor acorduri de împrumut și acordurilor de împrumut existente dacă și când acestea sunt revizuite.

(6) Prin urmare, Regulamentul (CE) nr. 332/2002 trebuie modificat în consecință,

ADOPTĂ PREZENTUL REGULAMENT:

Articolul 1

Regulamentul (CE) nr. 332/2002 se modifică după cum urmează:

1. La articolul 1 alineatul (1), paragraful al doilea se înlocuiește cu următorul text:

„Suma totală a împrumuturilor care pot fi acordate statelor membre în temeiul acestui mecanism este limitată la 50 miliarde EUR.”;

2. La articolul 3, alineatul (2) se înlocuiește cu următorul text:

„Statele membre interesate analizează împreună cu Comisia nevoile financiare și prezintă un proiect de program rectificativ. Consiliul, în urma examinării situației din statul membru care solicită asistență financiară pe termen mediu și a programului rectificativ prezentat pentru susținerea cererii sale de către statul respectiv decide, de regulă în cadrul aceleiași întâlniri:

(a) dacă acordă un împrumut sau recurge la un mecanism de finanțare corespunzător, suma și durata medie a acestuia;

(b) condițiile de politică economică aferente asistenței financiare pe termen mediu în vederea restabilirii sustenabilității balanței de plăți sau a asigurării unei balanțe sustenabile;

(c) tehnicile de rambursare a împrumutului sau a finanțării, a cărui eliberare sau tragere se realizează, de regulă, în tranșe succesive, eliberarea fiecărei tranșe fiind verificată din punct de vedere al rezultatelor realizate în aplicarea programului din perspectiva obiectivelor stabilite”.

3. Se inserează următorul articol 3a:

„Articolul 3a

Comisia și statele membre interesate încheie un memorandum de înțelegere în care detaliază condițiile stabilite de Consiliu.”

4. Articolul 5 se înlocuiește cu următorul text:

„1. Comisia adoptă măsurile necesare pentru a verifica periodic, în colaborare cu Comitetul Economic și Financiar, conformitatea politicii economice a statului membru beneficiar al împrumutului comunitar cu programul rectificativ și cu alte condiții prevăzute de Consiliu în aplicarea articolului 3. În acest scop, statele membre pun la dispoziția Comisiei toate informațiile necesare și cooperează pe deplin cu aceasta. Pe baza celor constatate la verificări, Comisia, după ce Comitetul Economic și Financiar și-a dat avizul, decide în privința eliberării tranșelor viitoare.

Consiliul decide cu privire la orice rectificări ce trebuie aduse condițiilor inițiale de politică economică.”

5. La articolul 7 se adaugă alineatul (5), cu următorul text:

„(5) Statele membre care beneficiază de împrumut deschid un cont special la banca centrală națională în vederea gestionării asistenței financiare comunitare pe termen mediu primite. Statul membru în cauză transferă suma împrumutului și dobânzile aferente datorate într-un cont la Banca Centrală Europeană cu șapte zile lucrătoare TARGET2[5] înaintea scadențelor corespunzătoare.”

6. Se inserează următorul articol 9a:

„Articolul 9a

Curtea de Conturi Europeană are dreptul de a efectua controalele sau auditurile financiare pe care le consideră necesare în cadrul gestionării asistenței. Comisia, inclusiv Oficiul European de Luptă Antifraudă, are dreptul de a-și trimite propriii funcționari sau reprezentanții autorizați în vederea efectuării controalelor sau auditurilor financiare sau tehnice pe care le consideră necesare în cadrul gestionării asistenței financiare comunitare pe termen mediu.”

Articolul 2

Prezentul regulament intră în vigoare în ziua următoare datei publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

[1] JO C , , p. .

[2] JO C , , p. .

[3] JO C , , p. .

[4] JO L 53, 23.2.2002, p. 1.

[5] Definite în Orientarea BCE/2007/2 din 26 aprilie 2007 privind sistemul transeuropean automat de transfer rapid cu decontare pe bază brută în timp real (TARGET2) (JO L 237, 8.9.2007, p. 1).